HU Az Európai Unió Hivatalos Lapja L 121/30

A BIZOTTSÁG (EU) 2018/686 RENDELETE

(2018. május 4.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található klórpirifosz, klórpirifosz-metil és triklopir megengedett szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) A klórpirifosz és a klórpirifosz-metil tekintetében a 396/2005/EK rendelet II. melléklete és III. mellékletének B. része maradékanyag-határértékeket (a továbbiakban: MRL-ek) állapított meg. A triklopir tekintetében az MRL-eket az említett rendelet III. mellékletének A. része határozta meg.

(2) A klórpirifosz tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (2) adott ki. A Hatóság megállapította, hogy a borszőlőre érvényes MRL kockázatot jelent a fogyasztókra nézve. Ezért helyénvaló csökkenteni ezt az MRL-t. A birsalma, a naspolya, a sárgabarack, a cseresznye, a sütőtök, a csemegekukorica, a brokkoli, a kelbimbó, a kel, a karalábé, a saláta és egyéb salátafélék, a spenótfélék, a hüvelyes zöldségek, a spárga, az articsóka, a hüvelyesek, a mák, a szemes mák, a napraforgómag, a repcemag, a gomborkamag, az olajkinyerésre szánt olajbogyó, a pohánkamag, a szemes köles, a kávébab és a baromfi (izom-, zsír-, májszövetei) tekintetében meghatározott MRL-ek csökkentését ajánlotta. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. Megállapította, hogy a mandula, a mogyoró, a pekándió, a dió, az alma, a körte, a csemegeszőlő, a cékla, a retek, a fokhagyma, a salotta/mogyoróhagyma, az újhagyma/zöldhagyma és téli sarjadékhagyma, a paradicsom, az étkezési paprika, a padlizsán/tojásgyümölcs, a kínai kel/pekingi káposzta/pe-tsai, a galambbegysaláta, a saláta, az endívia/széles levelű batáviai endívia, a borsmustár/rukkola, a (hüvelyes és hüvely nélküli) bab, a (hüvelyes és hüvely nélküli) borsó, a spárga, az articsóka, a bab, a borsó, csillagfürt/farkasbab, a mák, a napraforgómag, a repcemag, a szójabab, a mustármag, a gyapotmag, a gomborkamag, az olajkinyerésre szánt olajbogyó, a hajdina és egyéb álgabonafélék, a köles, a teák, a (mag, gyümölcs, gyökér- és rizóma) fűszerek, a sertés (izom- és zsírszövetei), a szarvasmarha (izom- és zsírszövetei), a juh (izom- és zsírszövetei), a kecske (izom- és zsírszövetei), a baromfi (izom- és zsírszövetei) és a (tehén-, juh- és kecske-) tej tekintetében meghatározott MRL-ekkel kapcsolatban nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(3) A klórpirifosz-metil tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésével a 12. cikk (1) bekezdésével összefüggésben értelmezett rendelkezéseinek megfelelően indokolással ellátott véleményt (3) adott ki. A Hatóság javasolta a szermaradék meghatározásának megváltoztatását a klórpirifosz-metil és dezmetil klórpirifosz-metil összegére vonatkozóan a gabonafélék esetében. A szamóca, a (fekete, piros és fehér) ribiszke, a kiwi, a burgonya, a kukorica, a rozs, a cirok, a búza, a sertés (mája és veséje), a szarvasmarha (mája és veséje), a juh (mája és veséje), a kecske (mája és veséje) és a baromfi (izom- és zsírszövetei, mája és veséje) tekintetében meghatározott MRL-ek csökkentését ajánlotta. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. A Hatóság arra a következtetésre jutott, hogy a (mag, gyümölcs, gyökér- és rizóma) fűszerek, az árpa, a zab, a rizs, a sertés (húsa, zsírja, mája és veséje), a szarvasmarhafélék (húsa, zsírja, mája és veséje), a juh (húsa, zsírja, mája és veséje), a kecske (húsa, zsírja, mája és veséje), a baromfi (húsa, zsírja, mája és veséje), valamint a tehéntej, a juhtej, a kecsketej és a madártojások vonatkozásában egyes információk nem állnak rendelkezésre, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. Az ellenőrző adatok tanúsága szerint a nem kezelt hüvelyeseken, olajos magvakon és gabonafékék a Hatóság által megállapított meghatározási határnál magasabb értéken, de a jelenleg érvényes meghatározási határnál alacsonyabb értéken fordulnak elő maradékanyagok. E maradékanyagok előfordulása a klórpirifosz-metillel jogszerűen kezelt növényekkel való keresztszennyeződéséből adódhat. Mivel az értékelés szerint a jelenlegi meghatározási határnál nem merül fel a fogyasztókat vagy az állatokat érintő elfogadhatatlan kockázat, a szóban forgó növények tekintetében az MRL-t átmenetileg a meghatározási határ jelenleg érvényes szintjén indokolt rögzíteni. Az említett MRL-eket felül fogják vizsgálni; a felülvizsgálat az e rendelet kihirdetését követő négy éven belül rendelkezésre álló információkat fogja figyelembe venni.

(4) A triklopir tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt (4) adott ki. A Hatóság az alma, a körte, a sárgabarack, az őszibarack, a szemes rizs, a sertés (izom-és zsírszövetei, mája és veséje), a szarvasmarhák veséje, a juhok veséje, a kecskék veséje és a (tehén-, juh- és kecske-) tej tekintetében meghatározott MRL-ek csökkentését ajánlotta. Más termékek esetében a Hatóság a jelenlegi MRL-ek emelését vagy változatlanul hagyását szorgalmazta. A Hatóság megállapította, hogy a grapefruit, a narancs, a citrom, a mandarin, az alma, a körte, a sárgabarack, az őszibarack és a rizs tekintetében meghatározott MRL-lel kapcsolatban nem állnak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(5) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limits, a Codex által meghatározott maximális maradékanyag-határértékek), az MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(6) A Bizottság konzultációt folytatott a növényvédőszer-maradékokkal foglalkozó uniós referencialaboratóriumokkal arról, hogy szükség van-e az egyes kimutatási határértékek kiigazítására. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határokat kell megállapítani.

(7) Az MRL-ekre vonatkozó megfelelő módosítások – a Hatóság indokolással ellátott véleményei alapján és a kérdés szempontjából jelentős tényezőket figyelembe véve – eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(8) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(9) A 396/2005/EK rendeletet ezért ennek megfelelően módosítani kell.

(10) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyek esetében igazolt, hogy a fogyasztók magas szintű védelme továbbra is biztosítva van. Mivel a hatályos MRL-ek mellett nem zárható ki a fogyasztókat érintő kockázat, e rendelet alkalmazásának időpontjától kezdve a klórpirifosz tekintetében a borszőlő esetében 0,01 mg/kg határértéket kell alkalmazni valamennyi termékre.

(11) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

A valamennyi termékben, illetve azok felületén előforduló klórpirifosz-metil és triklopir hatóanyag tekintetében azon termékekre, amelyeket 2018. december 5. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

Azon termékekre, amelyeket 2018. december 5. előtt állítottak elő, a borszőlőtől eltérő valamennyi termékben és azok felületén található klórpirifosz hatóanyag tekintetében a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2018. december 5-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2018. május 4-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: Review of the existing maximum residue levels for chlorpyrifos according to Article 12 of Regulation (EC) No 396/2005 (A klórpirifosz szermaradék-határértékeinek a 396/2005/EK rendelet 12. cikke szerinti felülvizsgálata). EFSA Journal 2017; 15(3):4733.

(3) Európai Élelmiszerbiztonsági Hatóság: Review of the existing maximum residue levels for chlorpyrifos-methyl according to Article 12 of Regulation (EC) No 396/2005 (A klórpirifosz-metil szermaradék-határértékeinek a 396/2005/EK rendelet 12. cikke szerinti felülvizsgálata). EFSA Journal 2017; 15(3):4734.

(4) Európai Élelmiszerbiztonsági Hatóság: Review of the existing maximum residue levels for triclopyr according to Article 12 of Regulation (EC) No 396/2005 (A triklopir szermaradék-határértékeinek a 396/2005/EK rendelet 12. cikke szerinti felülvizsgálata). EFSA Journal 2017; 15(3):4735.